CELEX: 32015D1208
Language: bg
Date: 2015-07-14 00:00:00
Title: Решение за изпълнение (ЕС) 2015/1208 на Съвета от 14 юли 2015 година за изменение на Решение за изпълнение 2013/463/ЕС за одобряване на програма за макроикономически мерки за Кипър

24.7.2015   
            
            
               BG
            
            
               Официален вестник на Европейския съюз
            
            
               L 196/10
            
         РЕШЕНИЕ ЗА ИЗПЪЛНЕНИЕ (ЕС) 2015/1208 НА СЪВЕТА
   от 14 юли 2015 година
   за изменение на Решение за изпълнение 2013/463/ЕС за одобряване на програма за макроикономически мерки за Кипър
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕС) № 472/2013 на Европейския парламент и на Съвета от 21 май 2013 г. за засилване на икономическото и бюджетно наблюдение над държавите членки в еврозоната, изпитващи или застрашени от сериозни затруднения по отношение на финансовата си стабилност (1), и по-специално член 7, параграфи 2 и 5 от него,
   като взе предвид предложението на Европейската комисия,
   като има предвид, че:
   
               (1)
            
            
               Регламент (ЕС) № 472/2013 се прилага и спрямо държавите членки, които към момента на влизането му в сила вече получават финансова помощ, включително от Европейския механизъм за стабилност (ЕМС).
            
         
               (2)
            
            
               Регламент (ЕС) № 472/2013 определя правилата за одобряване на програмите за макроикономически мерки за държавите членки, получаващи финансова помощ; необходимо е тези правила да бъдат съобразени с разпоредбите на Договора за създаване на ЕМС.
            
         
               (3)
            
            
               По искане за финансова помощ от ЕМС, отправено от Кипър на 25 юни 2012 г., на 25 април 2013 г. с Решение 2013/236/ЕС (2) Съветът реши, че Кипър трябва стриктно да прилага програма за макроикономически мерки.
            
         
               (4)
            
            
               На 24 април 2013 г. Съветът на управителите на ЕМС реши принципно да предостави на Кипър подкрепа за стабилност, като одобри Меморандума за разбирателство относно специфичните условия на икономическата политика и подписването му от Комисията от името на ЕМС.
            
         
               (5)
            
            
               След влизането в сила на Регламент (ЕС) № 472/2013 програмата за макроикономически мерки бе приета под формата на решение за изпълнение на Съвета (3). От съображения за правна яснота и правна сигурност програмата бе приета повторно на основание член 7, параграф 2 от Регламент (ЕС) № 472/2013. Съдържанието на програмата остана идентично с одобреното с Решение 2013/236/ЕС, но включи и резултатите от прегледа, извършен в съответствие с член 1, параграф 2 от посоченото решение. Едновременно с това бе отменено Решение 2013/236/ЕС.
            
         
               (6)
            
            
               Решение за изпълнение 2013/463/ЕС на Съвета вече бе изменено с Решение 2014/169/ЕС и Решение 2014/919/ЕС. С оглед на последните събития Решение за изпълнение 2013/463/ЕС следва да бъде отново изменено.
            
         
               (7)
            
            
               В съответствие с член 1, параграф 2 от Решение за изпълнение 2013/463/ЕС Комисията, в сътрудничество с Европейската централна банка (ЕЦБ) и Международния валутен фонд (МВФ), извърши шестия преглед на напредъка по изпълнението на договорените мерки, както и на тяхната ефективност и социално-икономическо въздействие. В резултат на този преглед следва да бъдат направени промени в областта на реформата на финансовия сектор, фискалната политика и структурните реформи, за да бъдат отразени действията, предприети от кипърските власти до първото тримесечие на 2015 г., най-вече по отношение на: i) продължаването на стриктното наблюдение на ликвидността на банковия сектор; ii) оптимизирането на регулирането и надзора на застрахователните дружества и пенсионните фондове; iii) допълнителните мерки за подобряване на начина, по който банките управляват необслужваните кредити, и за осигуряване на дългосрочни устойчиви механизми за преструктурирането им, включително целеви показатели за уреждане на необслужваните кредити и проучване на стратегическото неизпълнение; iv) представянето на предложение за нормативен акт, позволяващ продажбата на кредити; v) представянето на предложение за нормативен акт, осигуряващ бързото прехвърляне на издадените актове за собственост, като при това се осигуряват гаранции срещу злоупотреби; vi) постоянното наблюдение на прилагането и ефективността на уредбата на несъстоятелността и уредбата на принудителното изпълнение, като чрез това се осигурява спазването на техните цели и принципи; vii) в съответствие с фискалните показатели за първото тримесечие на 2015 г. — корекция на целевото първично салдо за 2015 г. до излишък от най-малко 264 милиона евро (1,5 % от БВП), допълнителна корекция на целия първичен излишък за 2016—2018 г. с оглед запазване на съответствието с набора от мерки за корекция, предвиден в Пакта за стабилност и растеж; viii) цялостното въвеждане на национална здравна система до 2017 г.; ix) започването на работата на нова интегрирана данъчна агенция чрез установяването на единна процедура за регистрация и приемането на нов данъчен процесуален кодекс; x) приемането на план за реформа на публичната администрация, водещ до подобряване на механизма за определяне на заплатите, въвеждането на нова система за атестация и повишение и подобряването на мобилността на персонала; xi) консолидацията на помощите за инвалиди и учащи; xii) включването в нормативната уредба на пазара на жилища на допълнителни изисквания за ускоряване на процедурите по издаване на актове за собственост; xiii) изготвянето, като част от плана за действие с цел стимулиране на растежа, на проучване в допълнение към националната стратегия за туризма; xiv) избора на регулаторен режим и организация на пазара в областта на енергетиката и допълнителния напредък във връзка с децентрализирането на органа по електроенергия на Кипър.
            
         
               (8)
            
            
               През целия срок на прилагане на всеобхватния пакет с мерки за Кипър Комисията следва да предоставя и допълнителни съвети по отношение на провежданата политика, както и техническа помощ в конкретни области. Държава членка, която прилага програма за макроикономически мерки и не разполага с необходимия административен капацитет, може да се обръща за техническа помощ към Комисията, която може да създаде експертни групи за тази цел.
            
         
               (9)
            
            
               Кипърските власти следва, в съответствие с действащите национални правила и практики, да поискат мненията на социалните партньори и гражданските организации в рамките на подготовката, прилагането, наблюдението и оценката на програмата за макроикономически мерки,
            
         ПРИЕ НАСТОЯЩОТО РЕШЕНИЕ:
   Член 1
   Член 2 от Решение за изпълнение 2013/463/ЕС се изменя, както следва:
   
               1)
            
            
               Параграф 5 се заменя със следното:
               „5.   С оглед възстановяването на стабилността на финансовия си сектор Кипър продължава да преструктурира банковия сектор и сектора на кооперативните кредитни институции, както и да укрепва надзора и нормативната уредба, като при това отчита ролята на единния надзорен механизъм (ЕНМ), и предприема реформа на нормативната уредба на преструктурирането на дълга, като същевременно запазва финансовата стабилност.
               Програмата предвижда следните мерки и резултати:
               
                           а)
                        
                        
                           осигуряване на стриктно наблюдение върху ликвидността на банковия сектор само докато това е абсолютно наложително за смекчаването на сериозните рискове за стабилността на финансовата система. Плановете по отношение на финансирането и капитала на местните банки, които разчитат на рефинансиране от централната банка или получават държавна помощ, отразяват реалистично очакваното намаляване на задлъжнялостта в банковия сектор и предвиждат намаляване на зависимостта от заеми от централната банка, като същевременно се избягват прибързани продажби на активи и ограничаване на кредитирането;
                        
                     
                           б)
                        
                        
                           адаптиране на минималните капиталови изисквания при отчитане на параметрите от оценката на счетоводните баланси и цялостната оценка;
                        
                     
                           в)
                        
                        
                           уредба, съгласно която банките, изпитващи недостиг на капитал, могат в съответствие с процедурите за отпускане на държавна помощ да поискат от държавата помощ за рекапитализирането си, ако останалите мерки се окажат недостатъчни. Банките, които следват планове за реорганизация, отчитат постигнатия от тях напредък по прилагането на тези планове;
                        
                     
                           г)
                        
                        
                           осигуряване на пълноценното функциониране на кредитния регистър;
                        
                     
                           д)
                        
                        
                           осигуряване на пълното прилагане на регулаторната рамка по отношение на отпускането на заеми, обезценката на активи и формирането на провизии, като бъде отчетено мястото на ЕНМ;
                        
                     
                           е)
                        
                        
                           гарантиране, че банките редовно уведомяват органите и пазарите във връзка с напредъка в реорганизацията на дейностите си;
                        
                     
                           ж)
                        
                        
                           осигуряване на преразглеждането на управленската директива, чрез което ще бъде конкретизирано, inter alia, взаимодействието между отделите за вътрешен одит на банките и банковите надзорници;
                        
                     
                           з)
                        
                        
                           укрепване на управлението на банките, включително чрез забрана за отпускане на кредити на независими членове на управителния орган или на свързани с тях лица;
                        
                     
                           и)
                        
                        
                           осигуряване на необходимия персонал и изменения с оглед на новите отговорности, поети от Централната банка на Кипър (ЦБК), по-специално във връзка с функциите по преструктуриране и надзор, както и на транспонирането в националното право на единната нормативна уредба, включително Директива 2014/59/ЕС на Европейския парламент и на Съвета (4) и Директива 2014/49/ЕС на Европейския парламент и на Съвета (5);
                        
                     
                           й)
                        
                        
                           оптимизиране на регулирането и надзора на застрахователните дружества и пенсионните фондове;
                        
                     
                           к)
                        
                        
                           подобряване на начина, по който се управляват необслужваните кредити, като се отчитат промените и сроковете, свързани с ЕНМ. Това включва по-специално: наблюдение и публикуване на целите по отношение на преструктурирането, заложени от ЦБК; мерки, позволяващи на кредиторите да получават подходяща информация относно финансовото състояние на кредитополучателите, както и да изискват, получават възможност и насочват изпълнението към финансовите активи и приходи на нередовните кредитополучатели; мерки, позволяващи и облекчаващи прехвърлянето на съществуващи кредити от кредиторите към трети лица, заедно с всички обезпечения и гаранции, без да е необходимо съгласието на кредитополучателя;
                        
                     
                           л)
                        
                        
                           приемането на законодателство, гарантиращо бързото прехвърляне на издадените актове за собственост на купувачите на имоти, като същевременно се осигуряват гаранции срещу злоупотреби;
                        
                     
                           м)
                        
                        
                           облекчаване на ограниченията при запор и възбрана на обезпеченията, по-специално чрез гарантиране на гладкото и ефикасно протичане на преработените процедури по принудително изпълнение; това е придружено от прилагане и допълване на цялостната реформа на процедурите по обявяване в несъстоятелност на дружества и физически лица, включително всички необходими допълнителни административни и нормативни актове. Прилагането и ефективността на новата уредба на несъстоятелността се наблюдават постоянно, за да се гарантира, че тя спазва своите цели и принципи, като при необходимост се предлагат съответните изменения. Също така до началото на 2016 г. се извършва цялостен преглед на нормативната уредба на преструктурирането на дълга на частния сектор, включващ план за действие, включващ изменения на тази уредба за коригиране на установените недостатъци. Изготвят се препоръки относно гражданския процесуален кодекс и правилата за дейността на съдилищата с цел осигуряване на гладкото и ефикасно действие на преработения закон за принудително изпълнение и на новата уредба на несъстоятелността, като с тези препоръки се цели и ускоряване на съдебните производства и намаляване на дела на висящите съдебни дела;
                        
                     
                           н)
                        
                        
                           осигуряване на своевременно и цялостно прилагане на договорения план за реорганизация от страна на координационната група и предприемане от нейна страна на допълнителни мерки за подобряване на оперативния капацитет, най-вече в областта на управлението на просрочени задължения, управленските информационни системи, управлението и управленския капацитет;
                        
                     
                           о)
                        
                        
                           допълнително засилване на рамката срещу изпирането на пари и прилагането на план за действие, гарантиращ прилагането на по-добри практики на комплексна проверка на клиентите и прозрачност на предприятията, съобразени с най-добрите практики;
                        
                     
                  (4)  Директива 2014/59/ЕС на Европейския парламент и на Съвета от 15 май 2014 г. за създаване на рамка за възстановяване и преструктуриране на кредитни институции и инвестиционни посредници и за изменение на Директива 82/891/ЕИО на Съвета и директиви 2001/24/ЕО, 2002/47/ЕО, 2004/25/ЕО, 2005/56/ЕО, 2007/36/ЕО, 2011/35/ЕС, 2012/30/ЕС и 2013/36/ЕС и на регламенти (ЕС) № 1093/2010 и (ЕС) № 648/2012 на Европейския парламент и на Съвета (ОВ L 173, 12.6.2014 г., стр. 190)."
						
               
                  (5)  Директива 2014/49/ЕС на Европейския парламент и на Съвета от 16 април 2014 г. относно схемите за гарантиране на депозити (ОВ L 173, 12.6.2014 г., стр. 149).“"
						
            
         
               2)
            
            
               Вмъква се следният параграф:
               „7б.   По отношение на фискалната политика през 2017—2018 г. кипърските власти се стремят към постигане на салдо на консолидирания държавен бюджет, осигуряващо устойчивост при обслужването на дълга и съответстващо на набора от коригиращи мерки, предвиден в Пакта за стабилност и растеж.“
            
         
               3)
            
            
               В параграф 8 буква з) се заменя със следното:
               
                           „з)
                        
                        
                           реформа на публичната администрация с цел подобряване на нейната работа и ефективност, по-специално чрез преразглеждане на обема и функционалната организация на обществените услуги, подобряване на механизма за определяне на заплатите, въвеждане на нова система за атестация и повишение и подобряване на мобилността на персонала, за да се гарантира ефикасното използване на държавните ресурси и предоставянето на качествени услуги за населението;“.
                        
                     
         
               4)
            
            
               Параграфи 12 и 13 се заменят със следното:
               „12.   Кипър осигурява преодоляване на изоставането в издаването на актове за собственост и оптимизира съответните процедури с цел да създаде условия за бързото и ефикасно издаване на нови разрешения за строеж и актове за собственост.
               13.   Като част от плана за действие с цел стимулиране на растежа Кипър предприема инициативи за засилване на конкурентоспособността на туристическия сектор, по-специално като прилага плана за действие в сектора на туризма, като набележи пречките пред конкуренцията в туристическия сектор, като приеме нова национална стратегия за туризма, както и стратегия в областта на въздухоплаването — при отчитане на споразуменията на Съюза в областта на въздухоплаването извън Съюза и на въздухоплаването, като в същото време осигурява достатъчно въздушни връзки.“
            
         
               5)
            
            
               Параграф 16 се заменя със следното:
               „16.   Кипър прилага плана за действие с цел стимулиране на растежа, като надлежно съобразява текущите реформи на публичната администрация и на управлението на публичните финанси, другите ангажименти, поети в програмата за макроикономически мерки за Кипър, и съответните инициативи на Съюза като взима предвид партньорското споразумение за използване на европейските структурни и инвестиционни фондове. Планът за действие с цел стимулиране на растежа ще бъде координиран и прилаган чрез единен орган.“
            
         Член 2
   Адресат на настоящото решение е Република Кипър.
   
      Съставено в Брюксел на 14 юли 2015 година.
      
         
            За Съвета
         
         
            Председател
         
         P. GRAMEGNA
      
   
   
      (1)  ОВ L 140, 27.5.2013 г., стр. 1.
   
      (2)  Решение 2013/236/ЕС на Съвета от 25 април 2013 г. отправено до Кипър относно конкретни мерки за възстановяване на финансовата стабилност и устойчивия растеж (ОВ L 141, 28.5.2013 г., стр. 32).
   
      (3)  Решение за изпълнение 2013/463/ЕС на Съвета от 13 септември 2013 г. за одобряване на програма за макроикономически мерки за Кипър и за отмяна на Решение 2013/236/ЕС (ОВ L 250, 20.9.2013 г., стр. 40).